**БАТЛАВ.**

**ХУУЛЬ ЗҮЙ, ДОТООД ХЭРГИЙН**

**САЙД Х.НЯМБААТАР**

**ЭРҮҮГИЙН ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ**

**ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах үндэслэл, шаардлага**

 **1.1.Хууль зүйн үндэслэл**

Монгол Улсын Их Хурлын2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”-ийн 4.4.7-д “Эрүүгйн хууль тогтоомжийн эрх зүйн шинэчлэлийг гүнзгийрүүлж, гэмт хэрэг, зөрчилтэй тэмцэх, урьдчилан сэргийлэх тогтолцоо, бодлого, арга барилыг боловсронгуй болгоно.” гэж;

Монгол Улсын Их Хурлын 2021 оны 12 дугаар тогтоолоор баталсан “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл”-ийн 77-д “Монгол Улсын Үндсэн хуульд оруулсан нэмэлт, өөрчлөлтийн дагуу Эрүүгийн хуульд зарим гэмт хэргийг шинээр тусгах, хүрээлэн байгаа орчны эсрэг гэмт хэргийн улмаас үүсэх гэм хорыг бууруулах чиглэлээр холбогдох өөрчлөлтийг тусгах, хуулиар харьяалуулсан зарим гэмт хэргийн шинжийг Зөрчлийн хуульд заасан зөрчлийн шинжээс ялгаатай байдлаар хуульчлах, нийгмийн хор аюул, үйлдэгдэж байгаа арга, хэлбэрээс хамаарч зарим гэмт хэрэг үйлдсэн хүн, хуулийн этгээдэд оногдуулах эрүүгийн хариуцлагыг оновчтой болгох зорилгоор Эрүүгийн хуульд нэмэлт, өөрчлөлт оруулах тухай хуулийн төслийг Засгийн газраас санаачлан боловсруулж, Улсын Их Хуралд өргөн мэдүүлнэ.” гэж, Монгол Улсын Их Хурлын 2021 оны 106 дугаар тогтоолоор баталсан “Шинэ сэргэлтийн бодлого”-ын Зургаа дахь хэсгийн “Төрийн бүтээмжийн сэргэлт”-ийн 6.5-д “Авлига, албан тушаалын гэмт хэрэгт оногдуулах ялын бодлогыг чангатгана.” гэж тус тус тусгасан.

Түүнчлэн Монгол Улсын нэгдэн орсон Олон улсын гэрээ конвенц, зөвлөмжид Эрүүгийн хуулийн зарим зохицуулалтыг бүрэн нийцүүлэх шаардлагатай байна. Тухайлбал,

-Хүчээр алга болгохоос бүх хүнийг хамгаалах тухай конвенцийн хэрэгжилттэй холбогдуулан Хүчээр алга болгох асуудал хариуцсан хорооноос Монгол Улсаас хүргүүлсэн тайланг хэлэлцэж 2021 онд өгсөн зөвлөмжид “Эрүүгийн хуулийн 13 дугаар зүйлийн 13.4-т заасан Хүчээр алга болгох гэмт хэрэг нь Хүчээр алга болгохоос бүх хүнийг хамгаалах тухай конвенцид заасан тодорхойлолт (“**Хүчээр алга болгох**” гэдэг нь алга болсон аливаа хүний эрх чөлөөг хассан явдлыг хүлээн зөвшөөрөхөөс татгалзсан буюу түүний хувь заяаны талаарх мэдээлэл, эсхүл оршин суугаа газрыг нуусны улмаас тухайн хүнийг хуулийн хамгаалалт эдэлж чадахгүй байдалд хүргэхүйцээр **төрийн төлөөлөгчид** буюу төрөөс эрх олгогдсон, дэмжлэг буюу зөвшөөрөл авсан этгээдүүд, эсхүл бүлэг этгээдийн тухайн хүнийг баривчлах, саатуулах, хулгайлах, эсхүл бусад хэлбэрээр эрх чөлөөг нь хасахыг хэлнэ”)-оосагуулгын хувьд ихээхэн зөрүүтэй байгааг анхаарч тодорхойлолтыг конвенцид бүрэн нийцүүлэх; Эрүүгийн хуульд уг гэмт хэргийн субьект (хүчээр алга болгох үйлдлийг гүйцэтгэсэн, тушаасан, турхирсан буюу өдөөсөн, сэдсэн, оролцсон буюу хамтарч гүйцэтгэсэн, уг үйлдлийг хянаж байсан, эсхүл доод албан тушаалтны үйлдлийг мэдсэн ч зохих арга хэмжээ аваагүй удирдах албан тушаалтан) болон хүндрүүлэх нөхцөлийг дутуу тодорхойлсон байгааг анхаарч конвенцод бүрэн нийцүүлэх; хүчээр алга болгох гэмт хэргийг конвенцийн 5 дугаар зүйлд нийцүүлэн Хүн төрөлхтний эсрэг гэмт хэрэгт тооцохыг хоёрдмол утгагүйгээр хүлээн зөвшөөрөх;” гэж;

-Эрүүдэн шүүх болон бусад хэлбэрээр хэрцгий, хүнлэг бусаар буюу хүний нэр төрийг доромжлон харьцаж шийтгэхийн эсрэг конвенцийн хэрэгжилттэй холбогдуулан НҮБ-ийн Эрүүдэн шүүхийн эсрэг хорооноос Монгол Улсын тайланд өгсөн зөвлөмжид“Эрүүгийн хуулийн 21.12 дугаар зүйлд заасан Эрүү шүүлт тулгах гэмт хэргийн тодорхойлолтыг конвенцийн 1 дүгээр зүйлд нийцүүлэн “аливаа байдлаар алагчилж, эсхүл айлган сүрдүүлэх, шахалт үзүүлэх зорилгоор эрүүдэн шүүх” гэж бүрэн тодорхойлох” гэж зөвлөсөн.

 **1.2.Практик шаардлага**

1.Эрүүгийн хуулийн ерөнхий ангид гурван зуун нэгжээс арван мянган нэгжтэй тэнцэх хэмжээний хохирлыг гэмт хэргийн хохирлын ангилалд хамааруулалгүй орхигдуулсан байсныг засаж, гэмт хэргийн хохирлыг шаталсан байдлаар шинээр ангилах шаардлагатай байна.

Түүнчлэн Монгол Улсад бүртгэгдсэн гэмт хэргийн дийлэнх хувийг Эрүүгийн хуулийн тусгай ангид хорих ял оногдуулахгүйгээр заасан, эсхүл хорих ялын дээд хэмжээг гурван жил, түүнээс бага хугацаагаар тогтоосон гэмт хэрэг эзэлдэг бөгөөд нийгмийн хор аюулаар бага эдгээр гэмт хэргийг үйлдсэн хүн тухайн гэмт хэргийн улмаас учруулсан хохирлоо нөхөн төлсөн, хор уршгийг арилгасан, эсхүл гэмт хэргийн улмаас учруулсан хохирлоо нөхөн төлөх, хор уршгийг арилгахаа илэрхийлсэн бол эрүүгийн хариуцлагаас чөлөөлдөг байх нь шүүх эрх мэдлийн болон хууль сахиулах байгууллагын ажлын ачаалал буурах, хохирол нөхөн төлөлтөд эерэгээр нөлөөлнө гэж үзэж байна.

Мөнгө угаах болон татвар төлөхөөс зайлсхийх гэмт хэргийн онцлог, олон улсын байгууллагаас Монгол Улсад өгсөн зөвлөмжийг харгалзан эдгээр гэмт хэргийг хөөн хэлэлцэх хугацааг анхаарах, мөн **халдашгүй бүрэн эрхээр “халхавчлан” хөөн хэлэлцэх хугацаа дууссан үндэслэлээр эрүүгийн хариуцлага хүлээдэггүй, эрүүгийн хариуцлага гарцаагүй байх, шударга ёсны зарчмыг гажуудуулдаг байдлыг халах өөрчлөлтийг хийх шаардлагатай байна.**

Ашигт малтмалын хууль бус олборлолт, тусгай зөвшөөрөл, түүнд тавих хяналтыг сайжруулах, хууль бусаар ашигт малтмал олборлох үйлдлийг зогсоох, байгалийн баялгийг зүй бусаар ашиглах, байгаль орчныг хамгаалахтай холбоотой Эрүүгийн хуульд тодорхой өөрчлөлт оруулах шаардлагатай байна.

Хууль бусаар ашигт малтмал хайх, ашиглах, олборлох гэмт хэргийг үйлдэж байгаа этгээд нь Эрүүгийн хуулийн 7.5 дугаар зүйлийн 4 дэх хэсэгт заасан зохицуулалтыг ашиглан гэмт хэрэг үйлдэхдээ ашигласан техникийг бусдын нэр дээр шилжүүлж, эсхүл бусдаас түрээслэсэн мэтээр зохиомол байдлыг бий болгон техник, хэрэгслийг хураалгахгүйгээр авч үлдэж, дахин гэмт хэрэг үйлдэхдээ ашиглаж байгаа нь энэ төрлийн гэмт хэргийн гаралт өсөн нэмэгдэх гол шалтгаан нөхцөл болж байна.

Дээрх төрлийн гэмт хэрэг нь дугуйт болон гинжит техник, хэрэгсэл, тоног төхөөрөмж ашиглан үйлдэгддэг тул энэ төрлийн буюу хүрээлэн байгаа орчны эсрэг гэмт хэрэг үйлдэхэд ашигласан техник, хэрэгсэл, тоног төхөөрөмжийг түрээсийн болон бусдын өмчлөлд байгаа эсэхээс үл хамааран хураан авч, улсын орлого болгож байхаар хуульд нэмэлт оруулснаар гэмт хэргийн гаралт буурах боломжтой гэж үзэж байна.

Түүнчлэн тусгай зөвшөөрөлтэйгөөр ашигт малтмалын хайгуул, ашиглалт, олборлолт, боловсруулалт явуулсан талбайд нөхөн сэргээлтийн ажлыг зохих журмын дагуу хийгээгүйн улмаас байгаль орчинд их хэмжээний хохирол учирсан бол олсон хөрөнгө орлогыг хураан улсын орлого болгож, хүлээлгэх хариуцлагыг чангаруулах шаардлагатай байгааг хууль хяналтын байгууллагаас явуулсан хяналт шалгалт баталгаажуулав.

Мөн Эрүүгийн хуулийн 7.5 дугаар зүйлд заасан гэмт хэрэг үйлдэж олсон хөрөнгө, орлогыг хураах, албадан гаргуулахтай холбоотой зохицуулалтыг ойлгомжтой тодорхой болгох үүднээс өөрчлөн найруулах шаардлагатай байна.

2.Монгол Улсад авлигатай тэмцэх эрх зүйн орчин зохих түвшинд бүрдсэн хэдий ч Авлигын индексийн үзүүлэлт 2016 оноос тогтмол, огцом буурч байгаа нь авлигатай тэмцэх тогтолцооны үр нөлөөг дээшлүүлэх шаардлагатай болохыг харуулж байна.

Тухайлбал, Монгол Улс авлигын индексийн дүнгээр 2015 онд 39 оноо авч 72 дугаар байр, 2016 онд 38 оноо авч 87 дугаар байр, 2017 онд 36 оноо авч 103 дугаар байр, 2018 онд 37 оноо авч 93 дугаар байр, 2019 онд 35 оноо авч 106 дугаар байр, 2020 онд 35 оноо авч 111 дүгээр байр, 2021 онд 35 оноо авч 110 дугаар байрт эрэмблэгдсэн үзүүлэлттэй байна.

Эрүүгийн хуулийн Хорин хоёрдугаар бүлэгт 11 төрлийн авлига, албан тушаалын гэмт хэргийг хуульчилсан бөгөөд статистикийг эдгээр төрлөөр авч үзэхэд 22.1 дүгээр зүйлд заасан Эрх мэдэл, албан тушаалын байдлаа урвуулан ашиглах гэмт хэрэг, 22.4, 22.5 дугаар зүйлд заасан Хахууль авах, өгөх гэмт хэрэг нийт авлигын хэргийн ихэнх хувийг эзэлж байна.

Авлигын гэмт хэргийн шинжтэй гомдол мэдээлэл 2017 онд 658, 2018 онд 858, 2019 онд 894, 2020 онд 1020, 2021 онд 1144, шалгасан эрүүгийн хэрэг 2017 онд 427, 2018 онд 1138, 2019 онд 1300, 2020 онд 1331, 2021 онд 1307, шүүхээр шийдвэрлэсэн хэрэг 2017 онд 44, 2018 онд 84, 2019 онд 68, 2020 онд 114, 2021 онд 160 байгаа нь энэ төрлийн гэмт хэргийн шинжтэй гомдол мэдээллийн тоо, шүүхээр шийдвэрлэж байгаа хэрэг бүгд өсөж байгааг харуулж байна.

Эрүүгийн хуулийн Хорин хоёрдугаар бүлэгт заасан Эрх мэдэл, албан тушаалын байдлаа урвуулан ашиглах гэмт хэргийн үндсэн болон хүндрүүлэх бүрэлдэхүүн нь адил хэмжээний ял хариуцлага оногдуулахаар заасан байгааг ялгамжтай байхаар өөрчлөх, энэ бүлгийн зарим төрлийн гэмт хэргийн шинжийг тодорхой болгох, зарим гэмт хэргийг шинээр нэмж хуульчлах, Хахууль авах, Үндэслэлгүйгээр хөрөнгөжих гэмт хэргийн субьектийг зөвхөн нийтийн албан тушаалтнаар хязгаарлахгүй нийтийн албан тушаалтнаас бусад этгээд хамаарахаар өргөжүүлэх, оногдуулах ялын бодлогыг чангатгах зэрэг өөрчлөлтийг хийж авлигатай тэмцэх төрийн бодлогыг чангатгах шаардлагатай байна.

3.Эрүүгийн хуульд заасан Өмчлөх, Эдийн засгийн гэмт хэргийн шинжийг тодорхой болгох, зарим төрлийн гэмт хэргийг шинээр нэмэх, ялын бодлогыг чангатгах хэрэгцээ, шаардлага тулгараад байна.

Бусдын эд хөрөнгийг хүч хэрэглэхгүйгээр, нууцаар авч буй үйлдлийн улмаас учирсан хохирлын хэмжээгээр нь зөрчил, гэмт хэрэгт тооцож ирсэн буруу жишгийг өөрчилж, хулгайлах үйлдлийг хохирлын хэмжээ харгалзахгүйгээр гэмт хэрэгт тооцох, ингэхдээ гэмт хэргийн нийгмийн хор аюулын хэр хэмжээ, шинж чанар, хохирлын хэмжээг харгалзан хулгайлах болон бусдын эд хөрөнгийг бага хэмжээгээр хулгайлах гэмт хэргийг тусад нь ялган хуульчлах шаардлагатай байна.

Хулгайлах гэмт хэргийг хохирлын хэмжээг харгалзан тусад нь гэмт хэрэгт тооцсоноор мөнгө угаах гэмт хэргийн суурь гэмт хэргийг ялгамжтай тодорхойлох, Олон Улсын Санхүүгийн гэмт хэрэгтэй тэмцэх байгууллага буюу ФАТФ (Financial Action Task Force)-аас өгсөн зөвлөмжийг биелүүлэхэд ихээхэн ач холбогдолтой гэж үзэж байна.

Хурдацтай хөгжиж буй нийгмийн харилцаа болондэлхий нийтээртархаад буй цар тахалтай холбоотойгоор Монгол Улсад төдийгүй олон улсын хэмжээнд шинэ төрлийн гэмт хэргүүд гарахын зэрэгцээ зарим гэмт хэргийг урьд тогтсон уламжлалт хандлагаар авч үзэх боломжгүй болж, агуулга, хэлбэр, хор уршигын цар хүрээ нэмэгдэж, хувьсан өөрчлөгдсөөр байна. Тухайлбал, сүүлийн жилүүдэд залилах гэмт хэргийн гаралт, учруулсан хохирол, хор уршиг жил дараалан байнга өсөж, үйлдлийн арга нь улам нарийсч, зохион байгуулалттайгаар, цахим хэлбэрээр, олон улсын шинжтэй, улс орон дамнан үйлдэгдэх хандлагатай болж байна.

Цагдаагийн байгууллагын хэмжээнд 2010-2021 онд нийт 317.211 гэмт хэрэг бүртгэгдсэн байгаагаас 2002 оны Эрүүгийн хуулийн 148, 2015 оны Эрүүгийн хуулийн 17 дугаар бүлгийн 17.3-т заасан “Залилах” гэмт хэрэг 33740 бүртгэгдсэнээс 28458 буюу 84.3 хувь нь Нийслэлд, 5160 буюу 15.3 хувь нь орон нутагт, 139 буюу 0.4 хувь нь бусад газар /хилийн чандад/ тус тус үйлдэгдсэн байна.

Сүүлийн 12 жилийн дунджаар авч үзвэл энэ төрлийн гэмт хэрэг 21.5 хувийн өсөлттэй байна. Урьд өмнө нь зөвхөн хувь хүн энэ төрлийн хэргийн халдлагад өртдөг байсан бол өнөө цагт хувь хүмүүсийн хүрээнээс хальж байгууллага, аж ахуйн нэгж, цаашилбал улс орон дамжин үйлдэгдэх, олон хохирогчтой, хор уршиг өндөр, санхүүгийн тусгай арга ашиглан үйлдэгдэх онцлогтой болсон байна.

Улсын хэмжээнд 2015-2021 онд нийт 8369 гэмт хэрэг цахим орчинд үйлдэгдсэн бөгөөд тэдгээрийн 6592 буюу 78.8 хувь залилах төрлийн гэмт хэрэг байна. Цахим орчинд үйлдэгдсэн залилах гэмт хэргийн он тус бүрээр нь харуулбал 2015 онд 17, 2016 онд 69, 2017 онд 136, 2018 онд 590, 2019 онд 541, 2020 онд 1281, 2021 онд 3858 бүртгэгдэж, өсөлтийн дундаж 2.5 дахин өссөн байна.

Өөрөөр хэлбэл залилах гэмт хэрэг үйлдэгчид шинжлэх ухаан, технологийн орчин үеийн шийдэл, арга зүй ашиглаж, эрх зүйн зохицуулагдаагүй харилцаа, хийдэлд тулгуурлан үндэсний болон олон улсын санхүүгийн системд хор уршиг учруулж байгаа нь энэ төрлийн гэмт хэргийн эрүүгийн эрх зүйн хамгаалалтыг сайжруулж, олон улсын жишигт нийцүүлэх шаардлага зүй ёсоор тавигдаж байна.

Зах зээл дэх олон улсын болон дотоод орчны хурдацтай өөрчлөлтийн улмаас шинээр хөгжиж буй санхүүгийн бүтээгдэхүүн, үйлчилгээг нэвтрүүлэх, хэрэглэхтэй холбогдсон харилцааг нэн даруй зохицуулж, зөв зохистой хууль, эрх зүйн орчныг бүрдүүлэх, мөн төрийн бодлогын шинэчлэлийг цаг алдалгүй авч хэрэгжүүлэх зайлшгүй шаардлага бий болж байна.

Олон улсын шударга өрсөлдөөний зарчим нь зах зээлийг хууран мэхлэхийг хориглох замаар зах зээлийн шударга байдлыг хангахыг шаарддаг. Зах зээлийн манипуляц нь тухайн зах зээлийн талаарх мэдээлэлд ойр хүмүүс өөртөө, бусдад эдийн, эдийн бус ашигтай байдал бий болгох зорилгоор зах зээлийн чөлөөт үнэ, үйл ажиллагааны талаарх худал мэдээллийг харилцаа холбооны хэрэгсэл, олон нийтийн сүлжээгээр тарааж зах зээлд үнийн зохиомол байдал бий болгож, иргэд, аж ахуйн нэгж, гадны хөрөнгө оруулагчдыг төөрөгдөлд оруулсны улмаас зах зээлийн чөлөөт үнэ, эрэлт нийлүүлэлт, худалдааны хэмжээнд өөрчлөлт оруулж бусдыг хууран мэхэлсний улмаас өөрт давуу байдал бий болгож бусдад болон зах зээлд хохирол учруулж буй үйлдэл юм.

Гадны хөрөнгө оруулагчид болон дотоодын бизнес эрхэлэгчдийн оролцоо буурах нь манай улсын зах зээлийн үр ашиг буурч улмаар эдийн засгийн өсөлт, эрүүлжих байдалд сөргөөр нөлөөлөхөөс гадна олон улсын зах зээлтэй харилцан хамааралтай, уялдаатай хэвийн үйл ажиллагаанд нөлөөлж болзошгүй юм. Олон улсын туршлагаас харахад зах зээлийн манипуляц нь төлөвшсөн, тогтворжсон зах зээлээс илүүтэй хөгжиж буй зах зээлд гарах магадлал өндөр байдаг байна.

Иймд зах зээлийн манипуляц, дотоод мэдээллийг хууль бусаар ашиглах, үнийн хөөрөгдөл, бараа, бүтээгдэхүүний хомсдлын талаар худал мэдээлэл тараах зэрэг үйлдлүүдийг Эрүүгийн хуулийн хамгаалтад авах шаардлагатай байгаа ба энэ талаарх ОХУ, Герман, Канад зэрэг бусад улсын туршлагаас судалж хуулийн төсөлд тусгасан бөгөөд ингэснээр иргэд, аж ахуйн нэгж, гадны хөрөнгө оруулагчдын зах зээлийн шударга байдалд итгэх итгэлийг нэмэгдүүлэх, зах зээлийн шударга хэвийн үйл ажиллагааг тэнцвэржүүлэх, хөрөнгө оруулагчдын эрх ашгийг хамгаалах, эдийн засгийн эрсдлийг бууруулахаас гадна ирээдүйд гадны хөрөнгө оруулагчдын оролцоог нэмэгдүүлэх ач холбогдолтой гэж үзэж байна.

4.Эрүүгийн хуулийн Арван нэгдүгээр бүлгийн 11.6 дугаар зүйлийн 2 дахь хэсэгт заасан Хүний эрүүл мэндэд хөнгөн хохирол санаатай учруулах гэмт хэргийг гэр бүлийн хүчирхийлэл үйлдэж хийсэн бол хүндрүүлэх бүрэлдэхүүнд хамааруулахаар заасан бөгөөд оногдуулах ялын хэмжээ мөн бүлгийн 11.7 дугаар зүйлд заасан Гэр бүлийн хүчирхийлэл үйлдэх гэмт хэргийн үндсэн болон хүндрүүлэх бүрэлдэхүүнд оногдуулах ялын хэмжээнээс хөнгөн байхаар заасан гажуудлыг засах шаардлагатай байна. Өөрөөр хэлбэл Гэр бүлийн хүчирхийлэл үйлдэх болон энэ гэмт хэргийн улмаас хүний эрүүл мэндэд хохирол учирсан, хүний амь нас хохирсныг Эрүүгийн хуулийн 11.7 дугаар зүйлд хүндрүүлэх бүрэлдэхүүнд нэг мөр томьёолж, ялын бодлогын зөрүүг арилгаж, хууль хэрэглээний нэгдмэл байдлыг хангах шаардлагатай байна.

5.Сүүлийн жилүүдэд Эрүүгийн хуулийн Арван хоёрдугаар бүлэгт заасан **Хүний бэлгийн эрх чөлөө, халдашгүй байдлын эсрэг гэмт хэрэг тогтмол өссөн дүнтэй байна. Тухайлбал, улсын хэмжээнд энэ төрлийн гэмт хэрэг 2016 онд 384 бүртгэгдэж байсан бол 2017 онд 573 болж даруй 50 орчим хувиар нэмэгдэн, цаашид 2018 онд 621, 2019 онд 610 болж тогтмол өссөн байна.[[1]](#footnote-1) Уг бүлэгт хамаарах гэмт хэргүүдээс Арван зургаан насанд хүрээгүй хүнтэй бэлгийн харьцаанд орох гэмт хэргийг шүүхээр шийдвэрлэсэн байдал 2017 онд 15, 2018 онд 26, 2019 онд 72, 2020 онд 153, 2021 онд 85 болж өссөн үзүүлэлттэй байна. Иймд Эрүүгийн хуулийн 12.5 дугаар зүйл буюу Арван зургаан насанд хүрээгүй хүнтэй бэлгийн харьцаанд орох гэмт хэрэгт оногдуулах ял хариуцлагыг чангаруулах, мөн бүлгийн 12.2 дугаар зүйлд заасан** Бэлгийн дур хүслээ ёс бусаар хангах гэмт хэргийг шинжийг тодорхой болгох **шаардлагатай байна.**

**6.Эрүүгийн хуулийн Арван гуравдугаар бүлэгт заасан Халдашгүй чөлөөтэй байхын эсрэг зарим төрлийн гэмт хэргийг хуульчлах тухайлбал, Доромжлох, Хүчээр гэрлүүлэх, Арван дөрөвдүгээр бүлэгт заасан Хүний хувийн, улс төрийн эрх, эрх чөлөөний эсрэг зарим төрлийн гэмт хэрэг, тухайлбал, Ялгаварлан гадуурхах гэмт хэргийн шинжийг тодорхой болгох шаардлагатай байна.**

7.Монгол Улсын Их Хурлаас 2019 оны 11 дүгээр сарын 14-ний өдөр Монгол Улсын Үндсэн хуульд оруулсан нэмэлт, өөрчлөлтөөр Монгол Улсын Үндсэн хуулийн Хорин тавдугаар зүйлийн 1 дэх хэсгийн 16 дахь заалтад “Монгол Улс өөрийн тусгаар тогтнол, нутаг дэвсгэрийн бүрэн бүтэн байдлыг үгүйсгэх аливаа оролдлогыг үл зөвшөөрөх бөгөөд мөнхүү зорилгоор ард нийтийн санал асуулга явуулахыг хориглоно.” гэж заасан бөгөөд Монгол Улсын Үндсэн хууль, түүний үзэл баримтлалд нийцүүлэн хууль бус ард нийтийн санал асуулга явуулахыг гэмт хэрэгт тооцохтой холбогдсон нэмэлтийг Эрүүгийн хуулийн Арван есдүгээр бүлэгт оруулах зайлшгүй шаардлага бий болоод байна.

Түүнчлэн энэхүү бүлгийг 19.14 дүгээр зүйлд заасан Монгол Улсын хилийг хууль бусаар нэвтрэх гэмт хэрэг болон Эрүүгийн хуулийн Хорин тавдугаар бүлэгт заасан Соёлын өвийн эсрэг гэмт хэргийн ялын бодлогыг анхаарах шаардлагатай байна.

8.Эрүүгийн хуулийн Хорьдугаар бүлэгт заасан Олон нийтийн аюулгүй байдал, ашиг сонирхлын эсрэг гэмт хэрэгт тусгай зөвшөөрөл эзэмшигч хуулиар олгогдсон эрхээ хэрэгжүүлэхэд саад учруулах, улсын онц чухал обьект, онц чухал мэдээллийн дэд бүтцийн байгууллага, байгууламжийн үйл ажиллагаанд саад учруулах үйлдэлд эрүүгийн хариуцлага хүлээлгэж, энэ төрлийн гэмт хэрэгтэй тэмцэх шаардлагатай байна.

9.Эрүүгийн хуулийн Хорин нэгдүгээр бүлэгт заасан Хэрэг хянан шийдвэрлэх ажиллагааны эсрэг зарим төрлийн гэмт хэрэг, тухайлбал, 21.1 дүгээр зүйлд заасан Нотлох баримтыг хуурамчаар үйлдэх, устгах гэмт хэрэг, 21.12 дугаар зүйлд заасан Эрүү шүүлт тулгах гэмт хэргийн ялын бодлогыг чангатгах шаардлагатай гэж үзэж байна.

Түүнчлэн Эрүүгийн хуулийн 21.11 дүгээр зүйлд баривчлагдсан, цагдан хоригдсон яллагдагч, шүүгдэгч, эсхүл хорих ялаар шийтгүүлсэн ялтан оргон зайлсан бол гэмт хэрэгт тооцож, эрүүгийн хариуцлага хүлээлгэхээр зохицуулсан.

Гэтэл дээрх зүйлд зааснаас бусад таслан сэргийлэх арга хэмжээ авагдсан яллагдагч, шүүгдэгч, гэмт хэрэгт сэрдэгдсэн этгээд эрүүгийн хэрэг хянан шийдвэрлэх ажиллагааны явцад зайлсхийж, ингэснээр эрүүгийн хэрэг хянан шийдвэрлэх ажиллагаанд саад учруулж буй тохиолдлууд нилээдгүй гарч байна. Тухайлбал, 2019 онд 790 хүнийг оргон зайлснаар зарлаж, 645 хүнийг олж тогтоон, үлдэгдэл 228 хүн, гэмт хэрэгт сэрдэгдсэн этгээд 6501-ийг зарлаж, 5888 хүнийг олж тогтоон, үлдэгдэл 801 хүн, 2020 оны 11 сарын байдлаар 709 хүнийг оргон зайлснаар зарлаж, 595 хүнийг олж тогтоон, үлдэгдэл 231 хүн, гэмт хэрэгт сэрдэгдсэн этгээдээр 4290 хүнийг зарлаж 3712 хүнийг олж тогтоон үлдэгдэл 803 хүнийг олоогүй тоон мэдээллүүд байна. Иймд Эрүүгийн хуулийн 21.11 дүгээр зүйлийн 1 дэх хэсэгт зааснаас бусад тохиолдолд эрүүгийн хэрэг хянан шийдвэрлэх ажиллагаанаас зориуд зайлсхийсэн бусад шүүгдэгч, яллагдагчид хариуцлага хүлээлгэх шаардлагатай байна.

Дээрх хууль зүйн үндэслэл болон практик хэрэгцээ, шаардлагад үндэслэн Эрүүгийн хуульд нэмэлт, өөрчлөлт оруулах тухай хуулийг төслийг боловсруулна.

**Хоёр.Хуулийн төслийн зорилго, ерөнхий бүтэц, зохицуулах харилцаа, хамрах хүрээ**

Хуулийн төслийг Хууль тогтоомжийн тухай хуулийн 24 дүгээр зүйлд заасан хуульд нэмэлт, өөрчлөлт оруулах тухай хуулийн төслийн хэлбэрээр боловсруулна.

Хуулийн төсөлд дараах асуудлыг тусгана.

-Эрүүгийн хуулийн ерөнхий ангид гэмт хэргийн хохирлыг шаталсан байдлаар шинээр ангилах, **хуулиар халдашгүй байдлыг баталгаажуулсан албан тушаалтны бүрэн эрхийг эрх бүхий байгууллага, албан тушаалтан түдгэлзүүлээгүй бол гэмт хэргийг хөөн хэлэлцэх хугацааг зогсоож, бүрэн эрх дуусгавар болсны дараа тоолох, Мөнгө угаах гэмт хэргийн хөөн хэлэлцэх хугацааг тусгах, тусгай ангид заасан тохиолдолд эрх хасах ялыг хугацаагүйгээр оногдуулах, өршөөл, уучлал үзүүлэхгүй байх гэмт хэрэгт** бага насны хүүхдийг хүчиндэх, бэлгийн мөлжлөг, хүн худалдаалах, мөнгө угаах, авлигын гэмт хэргийг хамааруулах, нийгмийн хор аюулаар бага гэмт хэргийг үйлдсэн хүн тухайн гэмт хэргийн улмаас учруулсан хохирлоо нөхөн төлсөн, хор уршгийг арилгасан бол эрүүгийн хариуцлагаас чөлөөлөх үндэслэлд хамааруулах нэмэлтийг тусгана.

-Гэмт хэрэг үйлдэхэд ашигласан тоног төхөөрөмжийг гэмт хэрэг үйлдэхэд ашигласан тээврийн хэрэгсэл, техник, галт зэвсэг, зэвсэгтэй нэгэн адил хураан авч, бусдад учруулсан хохирлыг нөхөн төлөх болон тухайн хэргийг хянан шийдвэрлэх ажиллагааны зардалд зарцуулж байхаар Эрүүгийн хуулийн ерөнхий ангийн 7.5 дугаар зүйлийг бүхэлд нь өөрчлөн найруулна. Түүнчлэн Эрүүгийн хуулийн Хорин дөрөвдүгээр бүлэгт заасан Хүрээлэн байгаа орчны эсрэг гэмт хэрэг үйлдсэн тохиолдолд уг гэмт хэргийг үйлдэхэд ашигласан тоног төхөөрөмж, техник хэрэгслийг түрээсийнх болон бусдын өмчлөлд байсныг үл харгалзан хураан авч улсын орлого болгоно.

-Хүний халдашгүй, чөлөөтэй байх эрхийн эсрэг, Өмчлөх эрхийн эсрэг, Эдийн засгийн гэмт хэргийн бүлэгт зарим төрлийн гэмт хэргийг шинээр нэмнэ**.** Тухайлбал, Хүчээр гэрлүүлэх, Бусдын эд хөрөнгийг бага хэмжээгээр хулгайлах, Зээл олгох хуулийн этгээд, тусгай сангийн хөрөнгийг залилах, Төлбөрийн хэрэгсэл ашиглаж залилах, Кибер орчинд залилах, Олон шатлалт маркетинг буюу пирамид тогтолцооны аргаар залилах, Зах зээлийн манипуляц, Инсайдерийн мэдээллийг хууль бусаар ашиглах, Үнийн хөөрөгдөл, бараа, бүтээгдэхүүний хомсдол үүсэх талаар илтэд худал мэдээлэл тараах, Нийгмийн даатгалын сангаас хууль бусаар тэтгэвэр, тэтгэмж авах, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах ажиллагаанд хууль бусаар оролцох зэрэг үйлдэлд эрүүгийн хариуцлага хүлээлгэхээр, Зохиогчийн эрх болон түүнд хамаарах эрхийг зөрчих гэмт хэрэгт оногдуулах ялын бодлогыг чангатгаж, Мөнгө угаах гэмт хэрэгт суурь гэмт хэргийг тодорхойлох зэрэг өөрчлөлтийг тусгана.

**-**Монгол Улсын тусгаар тогтнол, нутаг дэвсгэрийн бүрэн бүтэн байдлыг үгүйсгэх зорилгоор ард нийтийн санал асуулга явуулахаар уриалсан, санаачилсан, санхүүгийн дэмжлэг үзүүлсэн үйлдлийг Эрүүгийн хуулийн Арван есдүгээр бүлэгт заасан Үндэсний аюулгүй байдлын эсрэг гэмт хэрэгт тооцож хуульчилна.

 -Эрүүгийн хуулийн Хорьдугаар бүлэгт заасан Олон нийтийн аюулгүй байдал, ашиг сонирхлын эсрэг гэмт хэрэгт тусгай зөвшөөрөл эзэмшигч хуулиар олгогдсон эрхээ хэрэгжүүлэхэд саад учруулах, улсын онц чухал обьект, онц чухал мэдээллийн дэд бүтцийн байгууллага, байгууламжийн үйл ажиллагаанд саад учруулах үйлдлийг гэмт хэрэгт тооцож, эрүүгийн хариуцлага хүлээлгэх нэмэлтийг тусгана.

-Эрүүгийн хуулийн Хорин нэгдүгээр бүлэгт заасан Хэрэг хянан шийдвэрлэх ажиллагааны эсрэг зарим төрлийн гэмт хэрэг тухайлбал, 21.1 дүгээр зүйлд заасан Нотлох баримтыг хуурамчаар үйлдэх, устгах гэмт хэрэг хүндрүүлэх шинжид шүүхийн шийдвэр хуурамчаар үлдсэн, ашигласныг нэмэх, 21.11 дүгээр зүйлд баривчлах, цагдан хорихоос бусад таслан сэргийлэх арга хэмжээ авагдсан яллагдагч, шүүгдэгчийг хэрэг хянан шийдвэрлэх ажиллагаанаас зориуд зайлсхийсэн бол гэмт хэрэгт тооцох өөрчлөлтийг тусгана.

 -Эрүүгийн хуулийн Хорин хоёрдугаар бүлэгт Эрх мэдэл, албан тушаалын байдлаа урвуулан ашиглах гэмт хэргийн үндсэн болон хүндрүүлэх бүрэлдэхүүний ял хариуцлага адил хэмжээтэй оногдуулахаар заасан давхардал, зөрчлийг арилгаж ялгамжтай байхаар өөрчлөх, Хахууль авах, Үндэслэлгүйгээр хөрөнгөжих гэмт хэргийн субьектийг зөвхөн нийтийн албан тушаалтнаар хязгаарлахгүй нийтийн албан тушаалтнаас бусад этгээд хамаарахаар өргөжүүлэх, энэ бүлгийн гэмт хэрэгт оногдуулах санкцийн торгох ялыг нэмэгдүүлэх, хүндрүүлэх бүрэлдэхүүнээс торгох ялыг хасах, хорих ялыг нэмэгдүүлэх, үүнтэй уялдуулан нийтийн албанд ажиллах эрх хасах ялыг 1-8 жилийн хугацаагаар, эсхүл хугацаагүйгээр хасах зэрэг өөрчлөлтийг тусгана.

 -Хүнийг хүчээр алга болгох гэмт хэргийг конвенцид нийцүүлж Эрүүгийн хуулийн Хорин есдүгээр бүлэгт нэмнэ.

-Хүний эрүүл мэндийн халдашгүй байдлын эсрэг, Бэлгийн эрх чөлөө, халдашгүй байдлын эсрэг зарим гэмт хэрэг, Соёлын өвийн эсрэг, Хэрэг хянан шийдвэрлэх ажиллагааны эсрэг гэмт хэрэг, Монгол Улсын хилийг хууль бусаар нэвтрэх гэмт хэргийн ялын бодлогыг чангатгах өөрчлөлтүүдийг тусгана.

**Гурав.Хуулийн төсөл батлагдсаны дараа үүсэж болох эдийн засаг, нийгмийн үр дагавар, тэдгээрийг шийдвэрлэх арга хэмжээний талаар**

**Хуулийн төсөл батлагдсанаар Монгол Улсын нэгдэн орсон Олон улсын гэрээ конвенцид нийцэж, Эрүүгийн хуулийн холбогдох бүлэг, зүйлд заасан гэмт хэргийн гаралт буурах, авлига, албан тушаалтантай тэмцэх төрийн бодлого чангарч, эрүүгийн хариуцлага гарцаагүй байх, шударга ёсны зарчим улам бүр баталгаажна гэж үзэж байна.**

Монгол Улсын тусгаар тогтнол, нутаг дэвсгэрийн бүрэн бүтэн байдлыг үгүйсгэх ард нийтийн санал явуулахыг олон нийтэд уриалсан, санаачилсан, санхүүгийн дэмжлэг үзүүлсэн үйлдлийг хориглож, гэмт хэрэгт тооцсоноор Монгол Улсын тусгаар тогтнол, үндэсний аюулгүй байдал баталгаажна.

Түүнчлэн хууль бусаар уул уурхай эрхэлж байгаль орчинд хохирол учруулж байгаа этгээдийн улмаас учирсан хохирлыг барагдуулах, цаашид энэ төрлийн гэмт хэргийн гаралт буурах нөхцөл бүрдэнэ гэж үзэж байна.

**Дөрөв.Хуулийн төсөл нь Монгол Улсын Үндсэн хуульд нийцсэн эсэх, холбогдох хууль тогтоомжтой уялдсан байдал, хуулийн төслийг дагалдан гарах хууль тогтоомжийн төслийн талаар**

Хуулийн төслийг Монгол Улсын Үндсэн хуульд нийцүүлэн боловсруулах бөгөөд хуулийн төслийг дагалдан Ард нийтийн санал асуулгын тухай хуульд нэмэлт оруулах тухай, Зөрчлийн тухай хуульд өөрчлөлт оруулах тухай, Иргэний хуульд нэмэлт оруулах тухай, Мөнгө угаах болон терроризмыг санхүүжүүлэхтэй тэмцэх тухай хуульд өөрчлөлт оруулах тухай хуулийн төслийг боловсруулна.

---оОо---

1. Үндэсний статистикийн хороо, “Гэмт хэргийн статистик 2019 он”, Улаанбаатар 2020 он, 14 дүгээр тал, [↑](#footnote-ref-1)